ΓΡΑΠΤΗ ΕΡΩΤΗΣΗ E-0028/99

υποβολή: Mihail Papayannakis (GUE/NGL) προς την Επιτροπή

(20 Ιανουαρίου 1999)

Θέμα: Λιμνοθάλασσα του Αιτωλικού

Κατά χιλιάδες εκβράζουν τους τελευταίους μήνες τα ψάρια στη λιμνοθάλασσα του Αιτωλικού. Αιτία η έλλειψη οξυγόνου στη λιμνοθάλασσα, αλλά και το υδρόθειο, που απειλούν ακόμη και τους κατοίκους της περιοχής, οι οποίοι σε τακτά χρονικά διαστήματα εμφανίζουν συμπτώματα δύσπνοιας λόγω της δυσοσμίας στην περιοχή.

Ορισμένοι από τους λόγους που οδήγησαν το οικοσύστημα της περιοχής στη σημερινή του κατάσταση είναι:

- τα αναχώματα που δημιουργήθηκαν στη λιμνοθάλασσα και εμποδίζουν την υδάτινη κυκλοφορία με αποτέλεσμα τα νερά να μην εναλλάσσονται και να μην ανανεώνονται,

- τα φορτισμένα με οργανικές ουσίες νερά, που προκάλεσαν έναν υπερευτροφισμό των υδρόβιων φυτών, δημιούργησαν οργανικά ιζήματα και επέφεραν την αποικοδόμηση μικροοργανισμών και την παραγωγή υδροθείου, το οποίο έχει συσσωρευτεί στο υπολίμνιο, δηλαδή από τα 10 έως τα 30 μέτρα βάθος,

- τα δημόσια έργα που προέβλεπαν την ενίσχυση του αγροτικού τομέα μέσω της αποστράγγισης γαιών και της δημιουργίας καλλιεργήσιμων εκτάσεων στα αβαθή σημεία της λιμνοθάλασσας, και

- η μη λειτουργία της μονάδας βιολογικού καθαρισμού, με αποτέλεσμα όλα τα λύματα από τις αποχετεύσεις να καταλήγουν στη λιμνοθάλασσα.

Επειδή η λιμνοθάλασσα του Αιτωλικού είναι ένα σύνθετο και ευαίσθητο οικοσύστημα, το οποίο προστατεύεται τόσο από τη Συνθήκη RAMSAR όσο και από κοινοτικές οδηγίες.

Ερωτάται η Επιτροπή εάν:

1. δαπάνησε κοινοτικά κονδύλια για την κατασκευή της ανενεργού μονάδας του βιολογικού καθαρισμού,

2. προτίθεται να ζητήσει από τις αρμόδιες ελληνικές αρχές να εγγυηθούν ότι θα άρουν κάθε μέτρα που είναι ασυμβίβαστο με την προστασία του εν λόγω οικοσυστήματος και των ειδών που περικλείει, και

3. προτίθεται να χρηματοδοτήσει ένα σχέδιο διαχείρισης στην περιοχή που να προτείνει τις κατάλληλες λύσεις στα προαναφερθέντα προβλήματα;

Απάντηση εξ ονόματος της κας Bjerregaard εξ ονόματος της Επιτροπής

(04 Μαρτίου 1999)

1. Η Επιτροπή, στο πλαίσιο του επιχειρησιακού προγράμματος για το περιβάλλον, όσον αφορά στην Ελλάδα, συγχρηματοδοτεί τη βελτίωση και τη διεύρυνση του σταθμού βιολογικού καθαρισμού στο Αιτωλικό. Το έργο προς το παρόν δεν παρουσιάζει δαπάνες και βρίσκεται στη φάση της επιλογής του εργολήπτη. Το έργο προβλέπεται να ολοκληρωθεί στα τέλη του 1999.

2. Οι λιμνοθάλασσες του Μεσολογγίου και του Αιτωλικού ανήκουν σε ευρύτατη ζώνη υγροτόπων που έχει χαρακτηριστεί από την Ελλάδα ως ζώνη ειδικής προστασίας (ΖΡS) βάσει της οδηγίας για τα πτηνά (79/409/ΕΟΚ)(1) που επίσης έχει προταθεί ως τοποθεσία κοινοτικής σημασίας σύμφωνα με την οδηγία για τους οικοτόπου (92/43/ΕΟΚ)(2) και ως εκ τούτου αναμένεται ότι θα συμπεριληφθεί στο ευρωπαϊκό οικολογικό δίκτυο Natura 2000.

Σύμφωνα με τις διατάξεις της οδηγίας 92/43/ΕΟΚ, τα κράτη μέλη έχουν την υποχρέωση να λάβουν τα δέοντα μέτρα προκειμένου να αποφευχθεί η υποβάθμιση των φυσικών οικοτόπων και των σε αυτούς ενδιαιτούντων ειδών των τοποθεσιών Natura 2000, καθώς και η ουσιαστική διαταραχή των ειδών για τα οποία προορίζονται οι τοποθεσίες αυτές.

Η Επιτροπή προτίθεται να ζητήσει από τις ελληνικές αρχές διευκρινίσεις σχετικά με τα προβλήματα που αναφέρει το Αξιότιμο Μέλος του Κοινοβουλίου και τα οποία θα μπορούσαν να έχουν ως αποτέλεσμα να επηρεαστεί το οικοσύστημα της συγκεκριμένης ζώνης καθώς και πληροφορίες σχετικά με τα μελετώμενα μέτρα.

3. Η διατήρηση των λιμνοθαλασσών στο Μεσολόγγι και το Αιτωλικό ήδη έχει αποτελέσει αντικείμενο πολλών κοινοτικών χρηματοδοτήσεων με στόχο μεταξύ άλλων τον καθορισμό των μέτρων διαχείρισης της συγκεκριμένης ζώνης. Προς τούτο, έχει καταχωρηθεί στο επιχειρησιακό πρόγραμμα για το περιβάλλον του δευτέρου κοινοτικού πλαισίου στήριξης για την Ελλάδα η εκτέλεση ειδικής περιβαλλοντικής μελέτης. Η ευθύνη για την εκτέλεση των εν λόγω μέτρων ανήκει στις ελληνικές αρχές. Η Επιτροπή θα μπορούσε να χρηματοδοτήσει μελλοντικά και άλλες δράσεις διατήρησης για τη ζώνη αυτή υπό την προϋπόθεση ότι θα συμβάλουν στην υλοποίηση της κοινοτικής νομοθεσίας για το συγκεκριμένο τομέα, θα συνεπάγονται προστιθέμενη αξία εν σχέσει προς τα ήδη διατεθέντα κονδύλια και θα κριθούν επιλέξιμες δυνάμει των διαθεσίμων χρηματοοικονομικών οργάνων.

Εξάλλου, το ταμείο συνοχής αποδέχτηκε τη χρηματοδότηση έργου που υπέβαλαν οι ελληνικές αρχές σχετικά με την ολοκλήρωση των αποχετευτικών δικτύων και την αξιοποίηση των σταθμών βιολογικού καθαρισμού της πόλης του Μεσολογγίου, υπό την προϋπόθεση ότι το έργο αυτό δεν θα αντιβαίνει προς τα μέτρα διαχείρισης της εν λόγω τοποθεσίας που αναφέρονται και λαμβάνονται στο πλαίσιο του προαναφερθέντος επιχειρησιακού προγράμματος για το περιβάλλον σε ότι αφορά τις λιμνοθάλασσες του Αιτωλικού και του Μεσολογγίου.

(1) ΕΕ L 103 της 25.4.1979.

(2) ΕΕ L 206 της 22.7.1992.